b'\n_START_ARTICLE_\nLitostrojska cesta, Ljubljana\n_START_SECTION_\nIme\n_START_PARAGRAPH_\nCesta je bila zgrajena na podlagi stare kolovozne poti, ki je potekala od Celov\xc5\xa1ke ceste do nekaj hi\xc5\xa1 in vrtov. Z gradnjo Litostroja pa je bila cesta asfaltirana zaradi pove\xc4\x8danega prometa. Litostroj, ki je gradil cesto, je leta 1947 zaprosil, da se cesto poimenuje Litostrojska cesta. Izvr\xc5\xa1ni odbor Mestnega ljudskega odbora Ljubljana je to zavrnil in predlagal Industrijska cesta. Litostroj se je s tem strinjal, a ni hotel, da bi se cesta pozneje preimenovala, ker bi imeli s tem probleme in dodatne stro\xc5\xa1ke. A vseeno se ime ni uveljavilo in so cesto poimenovali po prvotnem predlogu: Litostrojska cesta._NEWLINE_8. aprila 1952 je Skup\xc5\xa1\xc4\x8dina Mestnega ljudskega odbora Ljubljana v paketu sprememb imen cest, ulic in trgov spremenila tudi ime Litostrojske ceste in sicer v Djakovi\xc4\x87evo cesto, po \xc4\x90uru \xc4\x90akovi\xc4\x87u, enemu izmed ustanoviteljev KPJ. Po osamosvojitvi Slovenije je bila cesta februarja 1993 ponovno preimenovana v Litostrojsko cesto.\n_START_SECTION_\nZgodovina\n_START_PARAGRAPH_\nCesta je nastala kot dovozna pot s Celov\xc5\xa1ke ceste za ve\xc4\x8d manj\xc5\xa1ih, enodru\xc5\xbeinskih malome\xc5\xa1\xc4\x8danskih vil, ki so se na tem podro\xc4\x8dju pri\xc4\x8dele graditi v 30. letih prej\xc5\xa1njega stoletja; do takrat so bile na tem podro\xc4\x8dju le (opu\xc5\xa1\xc4\x8deni) peskokopi in kmetijske povr\xc5\xa1ine._NEWLINE_Med drugo svetovno vojno je bila ena od mejnih cest, ki so bile presekane zaradi okupacijskega sistema okoli Ljubljane. Prva tretjina (od Celov\xc5\xa1ke ceste do \xc5\xbeeleznice Ljubljana-Jesenice) je bila znotraj mesta, medtem ko je bil ostali del izven._NEWLINE_Sprva je bila le va\xc5\xa1ka pot, toda po zgraditvi industrijskega kompleksa Litostroj (za\xc4\x8detek leta 1947) so zgradili novo asfaltirano cesto za potrebe industrijskega transporta. Tako je postala ena najbolj prometnih ulic. Zaradi gradnje Litostroja in posledi\xc4\x8dno stanovanjskih blokov za delavce so poru\xc5\xa1ili vse vile razen ene._NEWLINE_V letu 2002 je cesto v povpre\xc4\x8dju na uro prevozilo 23 avtobusov._NEWLINE_Maja 2008 je v javnost pri\xc5\xa1la novica, da je obmo\xc4\x8dje biv\xc5\xa1ega Litostroja alternativna mo\xc5\xbenost za gradnjo novega ljubljanskega zapora.\n_START_SECTION_\nAvtobusni promet\n_START_PARAGRAPH_\nPo Litostrojski cesti potekajo mestne avtobusne linije Ljubljanskega potni\xc5\xa1kega prometa \xc5\xa1t. 3, 3B, 8, 8B, 18 in 18L.\n_START_SECTION_\n\xc5\xbdelezni\xc5\xa1ki promet\n_START_PARAGRAPH_\nV neposredni bli\xc5\xbeini kri\xc5\xbei\xc5\xa1\xc4\x8da Litostrojske, Gori\xc5\xa1ke in Ceste Ljubljanske brigade se nahaja \xc5\xbdelezni\xc5\xa1ko postajali\xc5\xa1\xc4\x8de Litostroj. Preko Litostrojske ceste tu tako poteka \xc5\xbeelezni\xc5\xa1ka proga, ki je del proge Ljubljana \xe2\x80\x93 Jesenice d.m._NEWLINE_Na drugem koncu Litostrojske ceste pa se nahaja zdaj opu\xc5\xa1\xc4\x8deni industrijski \xc5\xbeelezni\xc5\xa1ki tir, ki je povezoval Litostroj z ostalim \xc5\xbeelezni\xc5\xa1kim omre\xc5\xbejem.'